Broj: 711-I-1920-Pp-178/23-02-23

Zagreb, 1. kolovoza 2023.

**OTO DUDJAK**

**predsjednik Uprave trgovačkog društva Našički vodovod d.o.o. do 9. travnja 2022.**

**Predmet: OTO DUDJAK, predsjednik Uprave trgovačkog društva Našički vodovod d.o.o.**

**do 9. travnja 2022.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 1. kolovoza 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 13. srpnja 2023. na temelju prijave otvorilo predmet protiv Ota Dudjaka, predsjednika Uprave trgovačkog društva Našički vodovod d.o.o. do 9. travnja 2022., koji se vodi pod brojem Pp-178/23. U prijavi se navodi da je Oto Dudjak pogodovao Nogometnom klubu NAŠK Našice u razdoblju od 2013. do svibnja 2021., trgovačkom društvu Triglav osiguranje d.d. u razdoblju od 2014. do 2019. godine, DVD-u Našice u razdoblju od 2013. do 2019. godine, trgovačkom društvu DRIM d.o.o. tijekom 2020. godine, trgovačkom društvu BETON-LAB d.o.o., papirnici PIN i obitelji Pelin.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu odredbi navedenog Zakona.

Za navedeni krug osoba po prvi je put propisan status obveznika ZSSI-a te se smatra da su osobe, koje su imenovane na navedene funkcije prije stupanja ZSSI-a na snagu, postale obveznicima odnosno „stupile na dužnost“ u smislu toga Zakona danom njegova stupanja na snagu, dana 25. prosinca 2021.

Uvidom u podatke sudskog registra Trgovačkog suda u Osijeku utvrđeno je da su Općina Donja Motičina, Općina Podgorač, Grad Našice i Općina Feričanci članovi trgovačkog društva Našički vodovod d.o.o. te da je Oto Dudjak bio upisan kao predsjednik Uprave navedenog trgovačkog društva do 9. travnja 2022. kada je istekao njegov mandat.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama ranije važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat u razumnom roku za razješenje prava i obveza te je zauzelo stav da se na ove osobe neće primjenjivati odredbe ZSSI-a.

Budući da je mandat Ota Dudjaka istekao 9. travnja 2022. te je istom s navedenim danom prestalo obnašanje dužnosti predsjednika Uprave trgovačkog društva Našički vodovod d.o.o., dakle, u razumnom roku od stupanja na snagu ZSSI-a, pri čemu se okolnosti iznesene u prijavi odnose na razdoblje prije stupanja ZSSI-a na snagu odnosno na razdoblje važenja ZSSI/11-a kada Oto Dudjak nije bio obveznik toga Zakona, Povjerenstvo ističe kako protiv Ota Dudjaka nije utvrdilo postojanje pretpostavki za pokretanje postupka pred Povjerenstvom.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Oto Dudjak, osobnom dostavom
2. Objava na internetskoj stranici Povjerenstva
3. Pismohrana